Nariadenie Komisie (ES) č. 1729/97
zo 4. septembra 1997
o úprave určitých vopred stanovených vývozných peňažných náhrad po zmene cien alebo skladovacieho poplatku v sektore cukru
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1785/81 z 30. júna 1981 o spoločnej organizácii trhov v cukrovarskom sektore [1], naposledy zmenené a doplnené nariadením (ES) č. 1599/96 [2] a konkrétne jeho článkom 17 (5) a (15),
keďže článok 7 nariadenia Komisie č. 2135/95 zo 7. septembra 1995, ktoré ustanovuje podrobné pravidlá žiadosti o poskytnutie vývoznej peňažnej náhrady v cukrovarníckom sektore [3] ukladá, že ak v prípade, že peňažná náhrada je stanovená pravidelne, počas obdobia medzi dňom podania žiadosti o vývozné povolenie a dňom vývozu dôjde k zmene cien cukru stanovených v súlade s nariadením (EHS) č. 1785/81, možno peňažnú náhradu upraviť; keďže také upravenie je povolené len v prípade zmeny cien stanovených v ECU;
keďže pri určovaní vývozných peňažných náhrad sa berie do úvahy skladovací poplatok splatný pri disponovaní s cukrom, pretože tvorí časť z výstupnej ceny cukru z cukrovaru bez ohľadu na jeho miesto určenia; keďže preto úprava vývozných peňažných náhrad stanovených prizvaním k súťaži na dodávku sa poskytuje nielen pre nasledujúce zmeny v cenách stanovených v ECU alebo aj pre nasledujúce zmeny v skladovacích poplatkoch medzi dňom požiadania o vývoznú licenciu a dňom vývozu; keďže nato, aby sa zabezpečil rovnaký prístup a optimálne riadenie trhov s cukrom, táto možnosť úpravy by sa mala rozšíriť na peňažné náhrady, ktoré sa pravidelne stanovujú pre vývoz bieleho cukru, surového cukru, cukrového sirupu a izoglukózy vyvážaných vo forme výrobkov vymenovaných v prílohe I k nariadeniu (EHS) č. 1785/81, kde sústanovené pred zmenou v príslušných intervenčných cenách a/alebo zmenou skladovacieho poplatku a colné formality sa ukončia v deň zmeny alebo neskôr;
keďže tretí pododsek článku 5 (2) nariadenia Komisie (ES) č. 1222/94 [4] ukladá, že sadzba peňažných náhrad stanovená vopred by sa mala upraviť v súlade s tými istými pravidlami, ktoré sa uplatňujú na predbežné stanovenie peňažných náhrad pre základné výrobky vyvážané v prírodnom stave; keďže taká úprava sa preto urobila na základe rozdielu medzi intervenčnou cenou predmetného cukru v deň podania vývoznej licencie a platnej pre ten istý cukor v deň vývozu, obe ceny sa zvyšujú o skladovací poplatok uplatniteľný v tom istom čase ako predmetné ceny;
keďže pri náraste obchodu s určitými výrobkami uvádzanými v článku 1 (1) d) nariadenia (EHS) č. 1785/81 a bielym a surovým kandizovaným cukrom možnosť úpravy peňažných náhrad by sa mala rozšíriť na tieto výrobky za rovnakých podmienok, aby sa zabezpečil rovnaký prístup aj pre izoglukózu a inulínový sirup vyvážaný v prírodnom stave;
keďže v záujme efektívneho riadenia týchto úprav by sa malo stanoviť množstvo administratívnych a technických pravidiel, ktoré umožnia jednotné uplatňovanie úpravy peňažnej náhrady pre predmetný základný výrobok;
keďže nariadenie Komisie (EHS) č. 747/89 z 22. marca 1989 o úprave po zmene cien v cukrovarskom sektore určitých peňažných náhrad stanovených vopred [5] by sa malo zrušiť a malo by sa uplatniť toto nariadenie po prvý raz na vývoz cukru z novej úrody, na ktorý sa vzťahujú vyžiadané povolenia od 1. októbra 1997;
keďže opatrenia obsiahnuté v tomto nariadení sú v súlade s postojom Riadiaceho výboru pre cukor,
PRIJALA TOTO ROZHODNUTIE:
Článok 1
1. Bez ohľadu na článok 7 nariadenia (ES) č. 2135/95, ak medzi dňom podania žiadosti o vývoznú licenciu pri vopred stanovenej peňažnej náhrade a dňom vývozu výrobku dôjde k zmene v intervenčných cenách stanovených v ECU podľa nariadenia (EHS) č. 1785/81 a/alebo k zmene skladovacieho poplatku stanoveného v ECI podľa toho nariadenia, príslušné pravidelne stanovované vývozné peňažné náhrady sa upravia v súlade s nižšie uvedenými podmienkami.
2. Odsek l sa uplatní:
a) na výrobky vymenované v prílohe I vyvážané v prírodnom stave a
b) na výrobky vymenované v prílohe II vyvážané vo forme výrobkov vymenovaných v prílohe I k nariadeniu (EHS) č. 1785/81;
odo dňa uplatnenia novej intervenčnej ceny a/alebo novej výšky skladovacieho poplatku.
3. Na účely úpravy uvedenej v odseku 1 príslušné orgány členského štátu vydávajúceho vývozné povolenie pri vydávaní vývozného povolenia označia doklad takto:
"Upraví sa v súlade s nariadením (ES) č. 1729/97 (Ú. v. ES L 243, 5.9.1997) v prípade tovaru vyvážaného od toho dňa, keď nadobudne platnosť predmetná nová intervenčná cena a/alebo nový skladovací poplatok."
Úprava sa uskutoční, keď sa zaplatí vývozná peňažná náhrada.
Článok 2
Pre biely cukor, ktorý spadá pod kód KN 17019910 uvedený v prílohách I a II, sa úprava uvedená v článku 1 získa zvýšením alebo znížením podľa konkrétneho prípadu, vývoznej peňažnej náhrady o rozdiel vyjadrený v ECU na 100 kilogramov cukru medzi intervenčnou cenou bieleho cukru v nedeficitných oblastiach plus skladovací poplatok uplatniteľný v deň podania žiadosti o vývoznú licenciu a intervenčnou cenou bieleho cukru plus skladovací poplatok uplatniteľný v deň vývozu.
Článok 3
Pre výrobky vymenované v prílohách I a II s výnimkou inulínového sirupu, ktorý spadá pod kódy KN:
a) 17019100, ex17019999, 17026090, 17029060, 17029071, ex17029099 a 21069059 úprava určená v súlade s článkom 2 sa uplatní pre každé 1 % obsahu sacharózy v predmetnom výrobku; suma sa bude rovnať jednej stotine rozdielu stanoveného v súlade s uvedeným článkom.
b) 17024010, 17026010, 17029030 a 21069030 úprava určená v súlade s článkom 2 sa uplatní na každých 100 kilogramov obsahu sušiny v predmetnom výrobku.
Článok 4
1. Pre surový cukor normovanej kvality, ktorý spadá pod kódy KN 17011190 a 17011290 vymenované v prílohách I a II, sa úprava uvedená v článku 1 získa zvýšením aleboznížením podľa konkrétneho prípadu vývoznej peňažnej náhrady o rozdiel vyjadrený v ECU na 100 kilogramov cukru medzi intervenčnou cenou surového cukru plus skladovací poplatok, vyjadrenou ako surový cukor, uplatniteľné v deň podania žiadosti o vývoznú licenciu a intervenčnou cenou surového cukru plus skladovací poplatok vyjadrenou ako surový cukor, ktoré sú uplatniteľné v deň vývozu.
2. V prípade, že výnos surového cukru sa líši od výnosu normovanej kvality uvedeného v nariadení Rady (EHS) č. 431/68 [6], splatná peňažná náhrada upravená v súlade s odsekom 1 sa ďalej upraví v súlade s článkom 5 (1) nariadenia Komisie (ES) č. 1423/95 [7].
Článok 5
Pre inulínový sirup uvedený v prílohe 1, ktorý spadá pod kód KN ex17026090 sa bude úprava na 100 kilogramov sušiny rovnať úprave vypočítanej v súlade s článkom 2 násobenéj 1,9x.
Článok 6
Týmto sa ruší nariadenie (EHS) č. 747/89.
Článok 7
Toto nariadenie nadobudne účinnosť tretí deň po jeho zverejnení v Úradnom vestníku Európskych spoločenstiev.
Bude sa uplatňovať od 1. októbra 1997.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 4. septembra 1997